ᱡᱟᱹᱛᱤ ᱛᱟᱞᱟ

ᱡᱟᱹᱛᱤ ᱛᱟᱞᱟ
ᱡᱟᱹᱛᱤ ᱛᱟᱞᱟ ᱫᱚ ᱥᱟᱶᱛᱟ ᱨᱮᱱᱟᱜ ᱢᱤᱫ ᱢᱟᱨᱟᱝ ᱞᱟᱹᱜᱽᱛᱤ ᱟᱱᱟᱜ ᱠᱟᱹᱢᱤ ᱠᱟᱱᱟ ᱾ ᱚᱠᱛᱚ ᱴᱷᱟᱶ ᱟᱨ ᱦᱚᱲ ᱡᱟᱹᱱᱤᱡ ᱱᱚᱶᱟ ᱫᱚ ᱠᱟᱹᱢᱤᱜᱼᱟ ᱾ ᱡᱟᱦᱟᱸᱭ ᱦᱚᱲ ᱡᱟᱹᱛᱤ ᱟᱫ ᱠᱟᱜᱼᱟᱭ ᱟᱨ ᱵᱟᱝᱠᱷᱟᱱ ᱡᱟᱦᱟᱸᱭ ᱦᱚᱲ ᱡᱟᱹᱛᱤ ᱠᱷᱚᱡᱚᱜᱼᱟᱭ ᱩᱱᱤ ᱦᱚᱲ ᱞᱟᱹᱜᱤᱫ ᱱᱚᱶᱟ ᱫᱚ ᱠᱟᱹᱢᱤᱜᱼᱟ ᱾

ᱪᱮᱫᱟᱜ ᱠᱚ ᱡᱟᱹᱛᱤ ᱛᱟᱞᱟᱜᱼᱟ
ᱡᱟᱦᱟᱸ ᱛᱤᱱᱨᱮ ᱦᱚᱲ ᱡᱟᱹᱛᱤ ᱨᱮᱱᱟᱜ ᱟᱹᱱᱟᱹᱨᱤ ᱯᱟᱨᱚᱢᱟᱭ ᱵᱟᱝ ᱮ ᱞᱚᱴᱚᱢᱟ ᱟᱨ ᱩᱱᱤ ᱦᱚᱲ ᱡᱟᱹᱛᱤ ᱨᱮᱱᱟᱜ ᱟᱹᱱᱟᱹᱨᱤ ᱵᱷᱤᱛᱤᱨ ᱛᱮ ᱨᱩᱣᱟᱹᱲ ᱥᱟᱱᱟᱭᱮᱭᱟ ᱩᱱ ᱚᱠᱛᱚ ᱩᱱᱤ ᱦᱚᱲ ᱡᱟᱹᱛᱤ ᱛᱟᱞᱟᱜ ᱦᱩᱭ ᱟᱭᱟ ᱾ ᱢᱮᱱ ᱫᱚ, ᱢᱤᱫᱴᱟᱹᱟᱝ ᱠᱩᱲᱤ ᱜᱤᱫᱽᱨᱟᱹ ᱮᱴᱟᱜ ᱡᱟᱹᱛᱤ ᱨᱮ ᱡᱟᱶᱟᱭ ᱠᱟᱛᱮ ᱡᱟᱶᱟᱭ ᱚᱲᱟᱜ ᱨᱮ ᱵᱟᱭ ᱛᱟᱦᱮᱸ ᱫᱟᱲᱮᱭᱟᱜ ᱠᱷᱟᱱ, ᱩᱱᱤ ᱦᱚᱲ ᱡᱟᱹᱛᱤ ᱛᱮ ᱨᱩᱣᱟᱹᱲ ᱥᱟᱱᱟ ᱞᱮᱠᱷᱟᱱ ᱩᱱᱤᱭᱟᱜ ᱡᱟᱹᱛᱤ ᱛᱟᱞᱟ ᱠᱟᱹᱢᱤ ᱦᱩᱭᱩᱜᱼᱟ ᱾ 

ᱮᱴᱟᱜ ᱡᱟᱹᱛᱤ ᱠᱚᱨᱤᱱ ᱠᱩᱲᱤ ᱜᱤᱫᱽᱨᱟᱹ ᱠᱚ ᱵᱟᱹᱦᱩ ᱞᱮᱠᱟᱛᱮ ᱠᱚ ᱵᱚᱞᱚ ᱦᱮᱡ ᱞᱮᱱᱠᱷᱟᱱ ᱩᱱᱠᱩ ᱠᱚ ᱠᱚ ᱡᱟᱹᱛᱤ ᱛᱟᱞᱟ ᱠᱚᱣᱟ ᱾

ᱮᱴᱟᱜ ᱫᱷᱚᱨᱚᱢ ᱨᱤᱱ ᱦᱚᱲ ᱠᱚ ᱥᱟᱨᱱᱟ ᱫᱷᱚᱨᱚᱢ ᱛᱮ ᱦᱤᱡᱩᱜ ᱥᱟᱱᱟ ᱠᱚ ᱠᱷᱟᱱ ᱩᱱᱠᱩ ᱠᱚ ᱦᱚᱸ ᱠᱚ ᱡᱟᱹᱛᱤ ᱛᱟᱞᱟ ᱠᱚᱣᱟ ᱾
ᱡᱟᱹᱛᱤ ᱛᱟᱞᱟᱨᱮ ᱪᱮᱫ ᱠᱚ ᱞᱟᱹᱜᱽᱛᱤᱜᱼᱟ
ᱵᱩᱱᱩᱢ,ᱟᱛᱱᱟᱜ ᱥᱟᱠᱟᱢ,ᱡᱚᱲ ᱦᱟᱺᱰᱤ, ᱥᱤᱥᱤᱨ ᱦᱟᱺᱰᱤ, ᱱᱟᱶᱟ ᱞᱩᱜᱽᱲᱤ,ᱢᱟᱞᱟ ᱰᱚᱨᱟ,ᱥᱩᱱᱩᱢ ᱥᱟᱥᱟᱝ,ᱟᱭᱳ ᱵᱟᱵᱟ,ᱱᱟᱭᱠᱮ ᱟᱨ ᱟᱹᱛᱩ ᱢᱟᱯᱟᱧᱡᱤ ᱾ ᱟᱰᱮ ᱴᱟᱞᱟ ᱢᱟᱯᱟᱧᱡᱤ ᱠᱚ ᱾

ᱚᱠᱟ ᱞᱮᱠᱟ ᱠᱚ ᱡᱟᱹᱛᱤ ᱛᱟᱞᱟ ᱠᱚᱣᱟ
ᱢᱟᱬᱟᱝ ᱫᱚ ᱟᱹᱛᱩ ᱢᱟᱹᱡᱷᱤ ᱢᱚᱬᱮ ᱦᱚᱲ ᱠᱚ ᱫᱩᱲᱩᱵᱼᱟ ᱾ ᱛᱤᱥ ᱚᱠᱟᱨᱮ ᱚᱠᱟ ᱞᱮᱠᱟ ᱚᱠᱚᱭ ᱚᱲᱟᱜᱨᱮ ᱠᱚ ᱠᱟᱹᱢᱤᱭᱟᱸ ᱾ ᱚᱠᱟ ᱯᱟᱹᱨᱤᱥ ᱦᱚᱲᱟᱜ ᱠᱚ ᱠᱟᱹᱢᱤᱭᱟᱸ ᱚᱠᱚᱭ ᱯᱟᱹᱨᱤᱥ ᱦᱚᱲᱮ ᱠᱟᱹᱢᱤᱭᱟᱸ ᱾ 
ᱚᱱᱟ ᱨᱮᱱᱟᱜ ᱱᱮᱰᱟ ᱠᱚ ᱥᱟᱵᱟ ᱾ ᱱᱮᱰᱟ ᱢᱟᱦᱟᱨᱮ ᱟᱹᱛᱩ ᱦᱚᱲᱛᱮ ᱢᱤᱫ ᱵᱩᱱᱩᱢ ᱠᱚ ᱠᱷᱚᱞᱟᱣ ᱵᱷᱩᱜᱟᱹᱜᱟ ᱾ ᱤᱱᱟᱹ ᱦᱤᱞᱚᱜ ᱱᱩᱠᱩ ᱡᱟᱹᱛᱤ ᱛᱟᱞᱟᱜ ᱠᱟᱱ ᱦᱚᱲ ᱫᱚ ᱚᱱᱟ ᱠᱷᱚᱞᱟᱣ ᱵᱷᱩᱜᱟᱹᱜ ᱟᱠᱟᱱ ᱵᱩᱱᱩᱢ ᱨᱮ ᱠᱚ ᱛᱟᱵ ᱠᱚᱣᱟ ᱾ ᱢᱟᱹᱱ ᱥᱟᱞᱟᱜ ᱛᱮ ᱾ ᱚᱠᱚᱭᱟᱜ ᱦᱚᱸ ᱢᱟᱹᱱ ᱟᱞᱚ ᱠᱷᱟᱴᱚᱜ ᱢᱟ ᱾ ᱚᱱᱟ ᱛᱟᱵᱚᱜ ᱠᱟᱱ ᱚᱠᱛᱚ ᱨᱮᱜᱮ, ᱡᱟᱦᱟᱸᱭ ᱦᱚᱲ ᱟᱭᱳ ᱵᱟᱵᱟ ᱞᱮᱠᱟ ᱠᱤᱱ ᱛᱤᱜᱩᱱ ᱠᱟᱱᱟ, ᱩᱱᱠᱤᱱ ᱦᱚᱲ ᱜᱮ ᱛᱟᱵᱮ ᱠᱟᱱ ᱦᱚᱲ ᱠᱤᱱ ᱟᱛᱟᱝ ᱫᱟᱨᱟᱢ ᱮᱭᱟ ᱾ ᱱᱟᱶᱟ ᱞᱩᱜᱽᱲᱤ ᱛᱮ ᱠᱤᱱ ᱪᱟᱞ ᱟᱭᱟ ᱟᱨ ᱠᱤᱱ ᱯᱟᱞᱟᱴ ᱦᱚᱪᱚᱭᱮᱭᱟ ᱾ ᱤᱱᱟᱹ ᱛᱟᱭᱚᱢ ᱚᱲᱟᱜ ᱛᱮ ᱠᱤᱱ ᱤᱫᱤᱭᱮᱭᱟ ᱾